Dié is die ‘gevaarlikste’ staatshospitaal in GautengArgieffoto Jack Bloom, die DA se woordvoerder oor gesondheid in Gauteng, het Maandag gesê meer as 20 000 pasiënte het die afgelope twee en ŉ half jaar onder nalatigheid in staatshospitale gely. Hy het gesê die DA doen ŉ beroep vir doeltreffende maatreëls om mediese foute te minimaliseer wat grootliks veroorsaak word deur swak bestuur en ŉ gebrek aan nagevolge vir nalatigheid. Dié feite het aan die lig gekom tydens ŉ vraag-en-antwoord-sessie in die Gautengse wetgewer oor sogenaamde ernstige nadelige voorvalle wat in dié tydperk in hospitale plaasgevind het. Gwen Ramokgopa, LUR vir gesondheid, het ŉ vraag van Bloom beantwoord. Volgens Ramokgopa sluit dié voorvalle onder meer aantygings van nalatigheid, onbekwaamheid van personeel en menslike foute in. Dit het aan die lig gekom die Chris Hani Baragwanath-staatshospitaal is die gevaarlikste hospitaal vir pasiënte in Gauteng aangesien daar 4 320 sulke voorvalle aangemeld is, terwyl daar by Heidelberg-hospitaal die minste (42) aangemeld is. “Volgens Ramokgopa sluit die aksie wat ná hierdie voorvalle geneem is dissiplinêre aksie, verwysing na die polisie, asook die Raad vir Gesondheidsberoepe van Suid-Afrika (HPCSA) en die Suid-Afrikaanse Raad vir Verpleegkundiges in,” het Bloom gesê. Daar is glo ook verskeie voorkomende maatreëls getref om dié soort voorvalle te verminder. Volgens hom word die krisis in die openbare gesondheidsorg-sektor bevestig deur die skokkende hoë getal skadelike voorvalle wat pasiënte raak.